Document ID: 32004R1921

PADOMES REGULA (EK) Nr. 1921/2004
(2004. gada 25. oktobris),
ar kuru groza Regulu (EK) Nr. 499/96, ar ko atver Kopienas tarifu kvotas dažiem zvejniecības produktiem un dzīviem zirgiem, kuru izcelsme ir Islandē, un paredz šo kvotu pārraudzību
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un jo īpaši tā 133. pantu,
ņemot vērā Komisijas priekšlikumu,
tā kā:
(1)
Saskaņā ar Padomes Regulu (EK) Nr. 499/96 (1996. gada 19. marts), ar ko atver Kopienas tarifu kvotas dažiem zvejniecības produktiem un dzīviem zirgiem, kuru izcelsme ir Islandē, un paredz šo kvotu pārraudzību (1), attiecībā uz šādiem zvejniecības produktiem un dzīviem zirgiem tika noteiktas Kopienas tarifu kvotas.
(2)
Vienošanās par Čehijas Republikas, Igaunijas, Kipras, Latvijas, Lietuvas, Ungārijas, Maltas, Polijas, Slovākijas un Slovēnijas (še turpmāk - “valstis, kas pievienojušās”) dalību Eiropas Ekonomikas zonā tika panākta ar EEZ paplašināšanās nolīgumu, kuru 2003. gada 14. oktobrī parakstīja Kopiena un tās dalībvalstis, kā arī Islande, Lihtenšteina, Norvēģija un valstis, kas pievienojušās.
(3)
Kamēr nav pabeigtas procedūras EEZ paplašināšanās nolīguma apstiprināšanai, tika noslēgts nolīgums vēstuļu apmaiņas veidā par EEZ paplašināšanās nolīguma pagaidu piemērošanu. Minētais nolīgums tika apstiprināts ar Lēmumu 2004/368/EK (2).
(4)
EEZ paplašināšanās nolīgums paredz noslēgt papildprotokolu 1972. gada EK un Islandes brīvās tirdzniecības nolīgumam, nosakot jaunu Kopienas tarifu kvotu zvejniecības produktiem. Minētā tarifu kvota būtu jāatver.
(5)
Kopējā muitas tarifa līgtā nodokļa likme attiecībā uz zvejniecības produktiem katru gadu periodā no 15. februāra līdz 15. jūnijam ir “nulle”, un tādējādi iepriekš minētās tarifu kvotas izmantošana šajā periodā ir lieka.
(6)
Regula (EK) Nr. 499/96 būtu attiecīgi jāgroza.
(7)
Tā kā EEZ paplašināšanās nolīgums stājās spēkā 2004. gada 1. maijā, šī regula būtu jāpiemēro no tās pašas dienas un tai būtu jāstājas spēkā nekavējoties,
IR PIEŅĒMUSI ŠO REGULU.
1. pants
Regulu (EK) Nr. 499/96 groza šādi.
1)
Regulas 1. pantu papildina ar šādu 4. punktu:
“4. Tarifu kvotu ar kārtas numuru 09.0792 neattiecina uz precēm, kas deklarētas laišanai brīvā apgrozībā laika periodā no 15. februāra līdz 15. jūnijam.”
2)
Pielikumu groza saskaņā ar šīs regulas pielikumu.
2. pants
Attiecībā uz 2004. gadu tarifu kvotas ar kārtas numuru 09.0792 ikgadējie apjomi ir jāsamazina atbilstīgi kvotas perioda daļai, ņemot vērā pilnas nedēļas, pirms 3. panta otrajā daļā minētās dienas.
3. pants
Šī regula stājas spēkā tās publicēšanas dienā Eiropas Kopienu Oficiālajā Vēstnesī.
To piemēro no 2004. gada 1. maija.
Šī regula uzliek saistības kopumā un ir tieši piemērojama visās dalībvalstīs.
Luksemburgā, 2004. gada 25. oktobrī

Labels: 3
18
15
6